บล.ซีไอเอ็มบีพร้อมรุกธุรกิจหลักทรัพย์
บล.ซีไอเอ็มบี (ประเทศไทย) ควบรวมบล.ซิกโก้สมบูรณ์ พร้อมรุกธุรกิจหลักทรัพย์ครบวงจร
23 ม.ค. 2556

บล.ซีไอเอ็มบี (ประเทศไทย) ประกาศความพร้อมรุกธุรกิจหลักทรัพย์ครบวงจร หลังควบรวมบล.ซิกโก้ตั้งแต่ปลายเดือนพ.ย. 2555
นายสุชาย สุทัศน์ธรรมกุล ประธานเจ้าหน้าที่บริหาร บริษัทหลักทรัพย์ ซีไอเอ็มบี (ประเทศไทย) (CIMBS) กล่าวว่า บริษัทพร้อมแล้วที่จะเดินหน้าขยายธุรกิจหลักทรัพย์อย่างเต็มตัวหลังจากได้ปรับโครงสร้างภายในมาเป็นเวลากว่า 1 ปี ทั้งการรับบุคลากรเข้ามาเสริมทัพ รวมถึงการควบรวมกิจการกับบริษัทหลักทรัพย์ ซิกโก้ ซึ่งเสร็จสิ้นสมบูรณ์ไปเมื่อปลายเดือน พ.ย.2555 โดยจะผลักดันให้บล. ซีไอเอ็มบี (ประเทศไทย) ขยับชั้นขึ้นเป็นบล.ชั้นนำของประเทศไทยภายในปี 2556 
สำหรับภารกิจในปีนี้ คือการขยายธุรกิจหลักทรัพย์แบบครบวงจรทั้งธุรกิจลูกค้ารายย่อย และธุรกิจลูกค้าสถาบัน โดยจะเดินหน้าออกผลิตภัณฑ์ใหม่ๆ โดยเฉพาะผลิตภัณฑ์ที่เกี่ยวกับใบสำคัญแสดงสิทธิอนุพันธ์ (Derivative Warrants) กองทุนเปิดที่จดทะเบียนและซื้อขายในตลาดหลักทรัพย์ (Exchange Traded Fund หรือ ETF) และบริการที่เกี่ยวกับการซื้อขายข้ามประเทศ ควบคู่ไปกับการปรับปรุงบริการให้ดียิ่งขึ้น 
นายสุชาย กล่าวว่า หลังการควบรวมกิจการกับบล.ซิกโก้ ส่งผลให้เครือข่ายสาขาเพิ่มขึ้นจาก 7 แห่ง เป็น 20 แห่ง นับว่ามีขนาดใหญ่พอสมควรต่อการให้บริการนักลงทุนบุคคลทั่วไปแล้ว แต่เพื่อเสริมเครือข่ายในประเทศให้แข็งแรงยิ่งขึ้นและเพิ่มขีดความสามารถในการแข่งขันกับผู้เล่นรายอื่นในตลาด บริษัทมีแผนจะเปิดสาขาเพิ่มอีก 6 แห่ง โดยตั้งเป้าหมายจะเปิดสาขาใหม่แห่งแรกของปีนี้ในเดือนมีนาคม 
ด้านธุรกิจลูกค้าสถาบันนั้น ปัจจุบันบริษัทมีจุดแข็งด้านงานวิจัยที่มีคุณภาพและเจาะลึกในตลาดทั้งในประเทศและภูมิภาค เมื่อผนึกกำลังเข้ากับจุดแข็งด้านเครือข่ายของกลุ่มซีไอเอ็มบียิ่งเป็นปัจจัยสำคัญที่จะเพิ่มศักยภาพในการเติบโตธุรกิจลูกค้าสถาบัน โดยเครือข่ายของกลุ่มซีไอเอ็มบีเติบโตรวดเร็วตลอดหลายปีที่ผ่านมา ล่าสุด คือ การที่กลุ่มซีไอเอ็มบี เข้าซื้อกิจการด้านวาณิชธนกิจของ Royal Bank of Scotland หรือ RBS ส่งผลให้เครือข่ายขยายขอบเขตไปยังภูมิภาคเอเชียแปซิฟิก เพิ่มเติมจากเดิมที่มีเครือข่ายแข็งแกร่งในเอเชียตะวันออกเฉียงใต้ 
ด้านวาณิชธนกิจ (Corporate Finance) จะผสานความร่วมมือกับธนาคาร ซีไอเอ็มบี ไทย และเครือข่ายของกลุ่มซีไอเอ็มบี เพื่อก้าวเป็นผู้นำด้านวาณิชธนกิจ เช่นเดียวกับธุรกิจวาณิชธนกิจของซีไอเอ็มบีที่เป็นอันดับ 1 ในประเทศมาเลเซีย และเป็นอันดับ 1 ในภูมิภาค โดยในปี 2555 ที่ผ่านมาธุรกิจวาณิชธนกิจของซีไอเอ็มบีในประเทศไทยเป็นอันดับ 1 ในการระดมผ่านเสนอขายหลักทรัพย์ครั้งแรกให้กับประชาชนทั่วไป (IPO) เมื่อพิจารณาจากมูลค่าของหลักทรัพย์ที่เสนอขายทั้งหมดในปี 2555 จากการทำหน้าที่เป็นผู้จัดการการจัดจำหน่ายหุ้นสามัญ และกองทุนอสังหาริมทรัพย์ 
ปัจจุบัน บริษัทมีส่วนแบ่งตลาดกว่า 4% เป็นอันดับที่ 9 ในตลาด ตั้งเป้าหมายจะก้าวเป็นธุรกิจหลักทรัพย์ชั้นนำในตลาดด้วยส่วนแบ่งตลาดที่ติด 1 ใน 5 อันดับแรกภายในปี 2557